אהרן ממן

אהרן ממן (נולד בי"ח בחשוון ה'תש"ח, 1 בנובמבר 1947, במרוקו) הוא בלשן ישראלי, מכהן כנשיא האקדמיה ללשון העברית. הוא פרופסור אמריטוס בחוג ללשון העברית באוניברסיטה העברית בירושלים, חתן פרס ישראל לחקר לשונות היהודים וספרויותיהם וחקר התרבות העממית לשנת ה'תשע"ט (2019), וחתן פרס גאון לשנת ה'תשע"ב בחקר יהדות צפון אפריקה. מאז 2019 חבר האקדמיה הלאומית הישראלית למדעים.

 ביוגרפיה 
אהרן ממן נולד במרוקו בעיירה ריש  שבמחוז תאפילאלת. אביו היה פעיל עלייה ואף נאסר על כך. משפחתו עלתה ארצה בשנת תשכ"ד. למד באוניברסיטה העברית בירושלים לשון עברית ושפה וספרות ערבית. בשנת תשמ"ד הגיש את עבודת הדוקטור שלו בלשון עברית בנושא "השוואת אוצר המלים של העברית לערבית ולארמית בחיבורי הבלשנות העברית למן רס"ג (ראשית המאה הי') ועד אבן ברון (ראשית המאה הי"ב)".

כיהן כמרצה בחוג ללשון העברית, והיה ראש החוג. הוא המנהל המדעי של מפעל מסורות הלשון ומפעל ספרות חכמת הלשון העברית.

כיהן גם כראש מכון בן-צבי לחקר קהילות ישראל במזרח, ראש המכון למדעי היהדות ע"ש מנדל וניהל את המרכז לחקר מסורות קהילות ישראל ואת מפעל ספרות חוכמת הלשון העברית.

ממן נבחר לחבר־יועץ של האקדמיה ללשון העברית בשנת תשנ"ח, לחבר מלא בשנת תשס"ג ולסגן נשיא בשנת תש"ע.

בשנת 1993 זכה במלגת פולברייט להשתלמות בארצות הברית.

בשנת 2011 זכה בפרס גאון בחקר יהדות צפון אפריקה.

בשנת 2019 זכה בפרס ישראל בחקר לשונות היהודים וספרויותיהם וחקר התרבות העממית. ביוני 2019, צורף לאקדמיה הלאומית למדעים

בשנת ה'תשפ"ב (2022) מונה לנשיא האקדמיה ללשון והחליף את משה בר-אשר שפרש.

חיים אישיים
נשוי לרחל ואב לארבעה ילדים. היה ממייסדי היישוב פסגות בהרי בנימין, והתגורר בו כארבעים שנה. כיום מתגורר ברחובות.

 תחום התמחותו 
אהרן ממן חוקר חומרים מגניזת קהיר בערבית היהודית של ימי הביניים וכן פרקים מהתרבות המוגרבית היהודית בעת החדשה, לרבות מסורות הקריאה במקרא ובטקסטים קלסיים אחרים. נוסף על כך הוא חוקר את הלשון העברית והמחשבה הדקדוקית של חכמי הלשון הרבניים והקראים במאות ה־10–13 ומאתר בגניזה חיבורים אבודים בתחום זה.

 מפרסומיו 
 כתבי היד וקטעי הגניזה בחכמת הלשון השמורים בבית המדרש לרבנים בניו יורק, ירושלים תשס"ד
 "מסורת הלשון העברית של יהודי תיטואן (צפון-מרוקו) בקריאתם במקרא ובמשנה: פרקים בתורת ההגה", מסורות א (תשמ"ד), עמ' 51–120
 "לזיהויו של המרכיב העברי במוגרבית-יהודית", מסורות ג–ד (תשמ"ט), עמ' 171–201
 "הקראים ולשון חז"ל: נוסח המובאות ושימוש הלשון", לשוננו נה (תשנ"א), עמ' 221–268
 "שרידי מילון 'כתאב אלחאוי' לרב האיי גאון מאוספי אדלר וטיילור-שכטר", תרביץ סט (תש"ס), עמ' 341–421
 "האל"ף-בי"ת כמסגרת מנימוטכנית להרצאה הדקדוקית: מבוא לחלק ג של 'אלכתאב אלמשתמל' לאבו אלפרג' הרון", מחקרים בלשון ח (תשס"א), עמ' 95–139
 אהרן ממן ואפרים בן־פורת, כִּתַאבּ אַלנֻּתַף: פירושו הדקדוקי של ר' יהודה חיוג' לספרי נביאים בעיבוד עלי בן סלימן, ירושלים תשע"ב
 Comparative Semitic Philology in the Middle-Ages: from Saadia Gaon to Ibn Barun (10th-12th Centuries), Leiden 2004

 קישורים חיצוניים 



 ברכת האקדמיה ללשון העברית לפרופ' אהרן ממן עם קבלת פרס ישראל, באתר האקדמיה ללשון העברית, מרץ 2019
 .



הערות שוליים

קטגוריה:בלשנים ולשונאים ישראלים
קטגוריה:חוקרי השפה העברית
קטגוריה:ישראלים ילידי מרוקו
קטגוריה:בעלי תואר דוקטור מהאוניברסיטה העברית בירושלים
קטגוריה:סגל האוניברסיטה העברית בירושלים: לשון עברית ולשונות היהודים
קטגוריה:חברי האקדמיה ללשון העברית
קטגוריה:נשיאי ועד הלשון העברית והאקדמיה ללשון העברית
קטגוריה:בוגרי תוכנית פולברייט ישראלים
קטגוריה:חברי האקדמיה הלאומית הישראלית למדעים
קטגוריה:עולים בשנות ה-1960
קטגוריה:פסגות: אישים
קטגוריה:מייסדי התנחלויות
קטגוריה:זוכי פרס ישראל לבלשנות
קטגוריה:זוכי פרס ישראל לשנת 2019
קטגוריה:זוכי פרס אסרף
קטגוריה:ישראלים שנולדו ב-1947